groen | DinkJeug 124172615
24th June 2019 dinkjeugDINKDIEPaardverwarming, DiepDink, dinkdiep, ekologie, groen, herwin, idees, refleksies, wenke
Ekologie begin by teologie
Ekologie, aardverwarming, herwinning… Die meeste van ons dink hierdie saak is belangrik, maar in die praktyk is dit 'n ander storie. Hoe "groen" is jou en jou gesin se lewe? Dit hang natuurlik baie af van hoe "groen" jy dink jou God is!
Kom ek begin by die begin. Die mens is geskep as God se verteenwoordiger, Sy beeld, met die opdrag om die aarde te bewoon en te bewerk. Toe loop dinge skeef. Jesus kom om die mens te red, maar… o aarde! Wat van die aarde? Hoe verstaan ons vandag die mens se identiteit, opdrag en verantwoordelikheid?
Hoe "groen" jy dink, word dus bepaal deur jou teologie. As jy glo dat Jesus net gekom het om ons van ons sondes te verlos, gaan jy nie werklik die oortuiging hê om te herwin nie. As jy glo dat Jesus ons net roep om dissipels te maak, gaan daar nie veel tyd oor wees vir blikkies optel nie. As jy van oortuiging is dat die kerk se belangrikste taak is om sonde uit te wys, gaan 'n wurmplaas laaste op die lys wees. En as jy dink die hemel is iewers anders as op aarde, gaan bome plant 'n mors van tyd wees. Om "groen" te dink, daag dus ook jou teologie uit!
'n Gemeentelid noem aan my dat hy glad nie 'n "groen mens" is nie, tog noem hy homself 'n rentmeester?! 'n Lidmaat vra my hoekom ons gemeente betrokke is by herwinning, dit het dan niks met die kerk te doen nie?! In kontras daarmee lees ek in 'n boekwinkel agter op 'n Bybel met die naam "The Green Bible – Harpers" die volgende woorde: "Jesus is coming… quick, plant a tree!"
Vir my is "groen" 'n omvattende manier van dink oor God se Koninkryk. God het die mens EN die hele aarde lief. Sy redding en genesing is nie net vir siele nie, maar vir sy HELE Skepping. Sy Koninkryk is nie net die kerk nie, maar ELKE sfeer van die lewe. Om "groen" te wees beïnvloed elke aspek van my lewe, insluitend die manier waarop ek begeer, koop, eet, gebruik, besit, bewaar en weggooi. Dit gaan oor watter legacy my lewe agterlaat.
Wat kan jy en jou gesin prakties begin doen (of ophou doen) om "groener" te leef? Kom as familie bymekaar en besluit watter "groen" keuse julle saam kan neem.